Document ID: 32005D0686

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Ιουλίου 2005
για τη χορήγηση εξαιρέσεων σε ορισμένα κράτη μέλη όσον αφορά τις στατιστικές που πρέπει να καταρτιστούν για τα έτη αναφοράς 2003, 2004 και 2005 σύμφωνα με τον κανονισμό (ΕΚ) αριθ. 753/2004
[κοινοποιηθείσα υπό τον αριθμό Ε(2005) 2773]
(Τα κείμενα στη γερμανική, αγγλική, εσθονική, γαλλική, ελληνική, ουγγρική, ιταλική, λεττονική, λιθουανική, μαλτέζικη, ολλανδική και σουηδική γλώσσα είναι τα μόνα αυθεντικά)
(Κείμενο που παρουσιάζει ενδιαφέρον για τον ΕΟΧ)
(2005/686/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 753/2004 της Επιτροπής, της 22ας Απριλίου 2004, για εφαρμογή της απόφασης αριθ. 1608/2003/ΕΚ του Ευρωπαϊκού Κοινοβουλίου και του Συμβουλίου σχετικά με την παραγωγή και την ανάπτυξη κοινοτικών στατιστικών για την επιστήμη και την τεχνολογία (1), και ιδίως τα τμήματα 1 και 2 του παραρτήματος,
Εκτιμώντας τα ακόλουθα:
(1)
Ο κανονισμός (ΕΚ) αριθ. 753/2004, της 22ας Απριλίου 2004, για εφαρμογή της απόφασης αριθ. 1608/2003/ΕΚ του Ευρωπαϊκού Κοινοβουλίου και του Συμβουλίου σχετικά με την παραγωγή και την ανάπτυξη κοινοτικών στατιστικών για την επιστήμη και την τεχνολογία περιλαμβάνει το πλαίσιο αναφοράς για κοινά πρότυπα, ορισμούς και ταξινομήσεις σχετικά με την κατάρτιση κοινοτικών στατιστικών για την επιστήμη και την τεχνολογία, ούτως ώστε να λαμβάνονται στατιστικά αποτελέσματα υψηλής ποιότητας από τα κράτη μέλη σύμφωνα με τα εν λόγω πρότυπα, ορισμούς και ταξινομήσεις.
(2)
Το τμήμα 1 σημείο 3 του παραρτήματος του κανονισμού (ΕΚ) αριθ. 753/2004 προβλέπει ότι, στο βαθμό στον οποίο τα εθνικά στατιστικά συστήματα απαιτούν σημαντικές αναπροσαρμογές, η Επιτροπή μπορεί να χορηγήσει εξαιρέσεις στα κράτη μέλη όσον αφορά τις στατιστικές που καταρτίζονται για το πρώτο έτος αναφοράς 2003. Σε πολύ εξαιρετικές περιπτώσεις, η περίοδος ισχύος των εν λόγω εξαιρέσεων μπορεί να παραταθεί για τις περιφερειακές αναλύσεις των μεταβλητών.
(3)
Το τμήμα 2 σημείο 3 του παραρτήματος του κανονισμού (ΕΚ) αριθ. 753/2004 προβλέπει ότι, στο βαθμό στον οποίο τα εθνικά στατιστικά συστήματα απαιτούν σημαντικές αναπροσαρμογές, η Επιτροπή μπορεί να χορηγήσει εξαιρέσεις στα κράτη μέλη όσον αφορά τις στατιστικές σχετικά με τα κονδύλια του κρατικού προϋπολογισμού που διατίθενται για τη χρηματοδότηση δραστηριοτήτων ΕTΑ (GBAORD) που καταρτίζονται για το πρώτο έτος αναφοράς 2004.
(4)
Τέτοιες εξαιρέσεις έχουν ζητήσει οι αρμόδιες αρχές του Βελγίου, της Εσθονίας, της Ελλάδας, της Γαλλίας, της Ιρλανδίας, της Ιταλίας, της Λεττονίας, της Λιθουανίας, του Λουξεμβούργου, της Ουγγαρίας, της Μάλτας, των Κάτω Χωρών, της Αυστρίας, της Σουηδίας και του Ηνωμένου Βασιλείου.
(5)
Σύμφωνα με τα στοιχεία που έλαβε η Επιτροπή (Eurostat), οι αιτήσεις των εν λόγω κρατών μελών οφείλονται στο γεγονός ότι χρειάζεται να επιφέρουν σημαντικές αλλαγές στο στατιστικό τους σύστημα.
(6)
Επομένως, πρέπει να χορηγηθούν οι αιτούμενες εξαιρέσεις,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χορηγούνται εξαιρέσεις στο Βέλγιο, την Εσθονία, την Ελλάδα, τη Γαλλία, την Ιρλανδία, την Ιταλία, τη Λεττονία, τη Λιθουανία, το Λουξεμβούργο, την Ουγγαρία, τη Μάλτα, τις Κάτω Χώρες, την Αυστρία, τη Σουηδία και το Ηνωμένο Βασίλειο όπως ορίζεται στο παράρτημα της παρούσας απόφασης.
Άρθρο 2
Η παρούσα απόφαση απευθύνεται στο Βασίλειο του Βελγίου, τη Δημοκρατία της Εσθονίας, την Ελληνική Δημοκρατία, τη Γαλλική Δημοκρατία, την Ιρλανδία, την Ιταλική Δημοκρατία, τη Δημοκρατία της Λεττονίας, τη Δημοκρατία της Λιθουανίας, το Μεγάλο Δουκάτο του Λουξεμβούργου, τη Δημοκρατία της Ουγγαρίας, τη Δημοκρατία της Μάλτας, το Βασίλειο των Κάτω Χωρών, τη Δημοκρατία της Αυστρίας, το Βασίλειο της Σουηδίας και το Ηνωμένο Βασίλειο της Μεγάλης Βρετανίας και της Βορείου Ιρλανδίας.
Βρυξέλλες, 22 Ιουλίου 2005.

Labels: 19
7
12
18
15